Vakbondlede betoog buite hospitaal | Netwerk24
Deur Dennis Delport 03 Junie 2020 12:48
Sowat 50 lede van die The National Union of Public Service and Allied Workers (Nupsaw) het Woensdagoggend voor die Far East Rand-hospitaal aan Gauteng se Oos-Rand byeengekom.
Hulle is ongelukkig oor ’n beweerde gebrek aan gesondheidsmaatreëls te midde die Covid-19-pandemie in die hospitaal.
“Ses werkers het reeds positief getoets hier. Die bestuur weier om personeel in self-isolasie te plaas en wil slegs dit begin doen wanneer kontakte se toetsuitslae bekend is. Die bestuur het ook nie die hospitaal ontsmet nie,” sê Kagiso Makoe, woordvoerder van Nupsaw.
Die vakbond eis dat die hospitaal onmiddellik gesluit word omdat daar glo meer as 1 300 persone in kontak was met diegene wat positief vir die virus getoets is.
Die Gautengse gesondheidsdepartement ontken egter Nupsaw se bewerings dat kontakte nie hulself mag isoleer en die hospitaal nie ontsmet word nie.
“Diegene wat as hoë-risiko-kontakte geïdentifiseer is, is gevra om vir 14 dae te self-isoleer,” sê Kwara Kekana, die departement se woordvoerder.
Kekana sê plekke in die hospitaal waar mense werk wat positief getoets is, is gesluit en ontsmet.
“Dit sluit die wasgoed-, vervoer-, portuur- en die toetsafdeling in,” sê Kekana.
Lees die vakbond se volledige verklaring hier:
??PRESS RELEASE: 28 MAY 2020?? pic.twitter.com/98pQ1WdqNX
— Nupsaw Head-quarters (@NupsawHQ) May 28, 2020
Meer oor: Nupsaw | Betoog | Koronavirus (Covid-19)
Vakbonde wil ‘SA sluit’ te midde van Covid-19
105 vermeende stakers met bus en al aangekeer